Diari Oficial de la Generalitat Valenciana


Sumari del DOGV 3248, del 22-05-1998 (1998/3348)

RESOLUCIÓ de 24 de març de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Social Calpe-Ifach.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3248

Data del DOGV
:   22-05-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3348


Data del document
:   24-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de març de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Social Calpe-Ifach. [1998/C3348]
  
Vista la sol·licitud de data 4 de desembre de 1996, que va entrar en el Registre el dia 9, amb el número de Registre 76595, efectuada pel senyor Miguel Just Calvo, en representació de la Fundació Social Calpe-Ifach, en què se sol·licitava la inscripció de dita entitat en el Registre de Fundacions de la Comunitat Valenciana, sobre la base dels següents
  
Antecedents de fet
  
Primer
  
Que per escriptura de data 8 de novembre de 1996, i amb número de protocol 1283, atorgada davant del notari del Col·legi de València, amb residència a Alacant, senyor Augusto Pérez-Coca Crespo, compareixen el senyor José-María Ibáñez Espinosa i el senyor José-Antonio Najarro Rubio, en representació del Club Rotary Calpe-Ifach, amb la voluntat de constituir en aquest acte la fundació denominada Fundació Social Calpe-Ifach, nom que va ser adoptat en l'escriptura de 12 de febrer de 1998, que després s'identificarà amb major extensió.
  
Així mateix, i a l'efecte de l'acceptació de càrrec com a patrons de l'esmentada fundació, van comparéixer al dit acte el senyor Francisco-Javier Morató Vives, com a alcalde president de l'Ajuntament de Calp; la senyora María-Teresa Boronat Ivars, com a regidora de Cultura i Serveis Socials de l'esmentat Ajuntament; el senyor Rafael Ciscar Soler i el senyor Yves de Rycker.
  
Trobades pel Protectorat de Fundacions determinades deficiències en la documentació presentada, van ser esmenades mitjançant una escriptura de rectificació, autoritzada pel notari citat anteriorment, en data 20 de gener de 1997, amb el número 70 de protocol, i atorgada pel senyor José-María Ibáñez Espinosa i el senyor José-Antonio Najarro Rubio, i una altra escriptura d'ampliació de dotació patrimonial, atorgada pel senyor Rafael Ciscar Soler i el senyor Manlio Trabison, davant la notària del Col·legi de València, amb residència a Calp, senyora María-Jesús Valencia Martín, en data 12 de febrer de 1998, i amb el número de protocol 320.
  
Segon
  
De conformitat amb els articles 2 i 8 dels seus estatuts, la Fundació es defineix com d'assistència social. Té per fi prestar assistència a totes les persones necessitades que residisquen al terme municipal de Calp, amb preferència dels malalts, els xiquets i els ancians. Per a la consecució d'aquest fi principal la Fundació podrà actuar de manera directa o indirecta mitjançant el suport i foment de projectes i iniciatives que perseguisquen aquest fi.
  
En la seua acció la Fundació podrà prestar directament els diversos serveis d'assistència social o donar suport econòmicament als qui els presten de manera directa o als mateixos beneficiaris, els qui d'aquesta manera tindran els mitjans econòmics necessaris per a sufragar les despeses derivades de la satisfacció de les seues necessitats. Igualment la Fundació donarà suport a les iniciatives i projectes tendents a la creació d'associacions, agrupacions, col·lectius o simples fòrums d'opinió que perseguisquen els mateixos fins assistencials de la Fundació.
  
L'acció de la Fundació se centrarà a tractar de resoldre aquelles situacions de necessitat que l'assistència social prestada pels poders públics, o altres instàncies privades, no puga cobrir degudament. A pesar de ser una Fundació de caràcter totalment privat, la presència en el Patronat de dos representants de l'Ajuntament de Calp garantirà la desitjable coordinació de l'acció de la Fundació amb les labors d'assistència social prestades pels poders públics.
  
Segons l'article vuité estatutari seran beneficiàries totes aquelles persones que residisquen al terme municipal de Calp i que es troben en situació de necessitat per raons de malaltia, minusvalideses, abandó familiar o altres anàlogues, amb preferència dels xiquets i els ancians.
  
Tercer
  
La dotació de la Fundació, segons consta en l'escriptura d'ampliació de capital fundacional, de data 12 de febrer de 1998, és de tres milions set-centes mil pessetes (3.700.000 PTA), aportada pel fundador.
  
La realitat d'aquesta aportació dinerària s'acredita mitjançant un certificat de l'entitat de crèdit Caixa d'Estalvis i Pensions de Barcelona, incorporat a l'esmentada escriptura.
  
Quart
  
D'acord amb allò que s'ha previst en la disposició tercera de l'acta fundacional i l'article 9 dels Estatuts, el Patronat és l'òrgan de govern, representació i administració de la Fundació. El Patronat estarà constituït per cinc membres: el president del Club Rotary Calp-Ifach; dos representants més del Club Rotary Calp-Ifach, que seran el president electe i el president ixent, o les persones que elegisca l'Assemblea General del Club si de cas en manca algun o per impossibilitat d'aquests; l'alcalde de Calp i el regidor que tinga al seu càrrec els serveis d'assistència social, o les persones a les quals corresponga jurídicament la substitució d'aquests. El Patronat tindrà un president i un secretari, que seran, respectivament, el president i el secretari del Club Rotary Calp-Ifach. El secretari no serà membre del Patronat.
  
El Patronat inicial queda compost per les següents persones que van acceptar els càrrecs de conformitat amb la legislació vigent:
  
- President: José-María Ibáñez Espinosa, president del Club Rotary Calp-Ifach.
  
- Vicepresident: Rafael Ciscar Soler, president electe del Club Rotary Calp-Ifach.
  
- Secretari no patró: Manlio Trabison, secretari del Club Rotary Calp-Ifach.
  
- Vicesecretari: Yves de Rycker, president ixent del Club Rotary Calp-Ifach.
  
- Vocals: Francisco-Javier Morató Vives, com a alcalde de Calp, i María-Teresa Boronat Ivars, com a regidor de Cultura i Serveis Socials, encarregada dels Serveis d'Assistència Social.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la Fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts, continguts en les escriptures públiques de 8 de novembre de 1996 i 20 de gener de 1997, així com el canvi de denominació de la institució, operat en escriptura de data 12 de febrer de 1998, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte el fi que persegueix segons l'article segon dels seus Estatuts.
  
Cinqué
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta per ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i les altres normativa de pertinent aplicació, resolc:
  
Primer
  
Inscriure com a fundació la denominada Fundació Social Calp-Ifach en el Registre de Fundacions de la Comunitat Valenciana amb el número 102(A) i classificar-la de caràcter beneficoassistencial. El seu domicili radicarà a Calp (Alacant), carrer del Dofí número 6, baix, edifici Damara IV.
  
Segon
  
Inscriure, així mateix, els estatuts pels quals ha de regir-se la Fundació, elevats a escriptura pública davant del notari del Col·legi de València, amb residència a Calp, senyor Augusto Pérez-Coca Crespo, en data 8 de novembre de 1996, amb el número 1283 del seu protocol, esmenats per l'escriptura autoritzada pel notari citat anteriorment, en data 20 de gener de 1997, amb el número 70 de protocol, i una altra escriptura, autoritzada per la notària del Col·legi de València, amb residència a Calp, senyora María-Jesús Valencia Martín, en data 12 de febrer de 1998, i amb el número de protocol 320.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present resolució.
  
Notifiqueu l'actual resolució, amb l'advertiment que contra aquesta, que no esgota la via administrativa, podrà presentar-s'hi un recurs ordinari davant d'aquest òrgan o davant el conseller de Presidència en el termini d'un mes, a comptar de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 24 de març de 1998.- El director general d'Interior: José López Garrido.